Sulgpilved

Sulgpilved ehk cirrus vertebratus (Ci vertebratus ehk Ci vert) on kiudpilvede vorm. Nad on tavaliselt läänest itta ulatuvad kõrgel (parasvöötmes kõrgusel 7–10 km, troopikas kõrgusel 17–18 km) paiknevad pikad kitsad pilveribad, mis koosnevad jääkristallidest.M.Jürissaar. Kiudpilved, Eesti Loodus, 1999, nr 4 

Sulgpilved on läbipaistvad ega kata kogu taevast, neil on iseloomulik katkendlik struktuur: keskel on tihedam pilveriba ja sellest hargnevad kahele poole pilveniidid. Nad esinevad tavaliselt juhul, kui ilm on hea ning on olemas tõusvad õhuvoolud ja õhu turbulentsus. 

Sulgpilved on saanud nimetuse selle järgi, et sageli sarnanevad nad linnusulega, mille keskset rootsu ümbritsevad kahest küljest õrnad suleebemed. 

Pilved meenutavad ka vanaaegset kaartega laeva ja seetõttu on neid kutsutud ka Noa laevaks.Pilvede kool EMHI lehel

Mõnikord on neid võrreldud ka kala skeletiga, sest nad meenutavad kala selgroogu roietega.

Nende kuju võib meenutada ka mäeahelikku satelliidipildil, kus pilved sarnanevad lumikattega mäeahelikuga, mille harjalt voolavad kahes suunas alla jõed.

Kui taevas on sulgpilved, võib ennustada, et mõne aja pärast, näiteks järgmisel päeval, saabub vihm.

Viited

Välislingid
Ci vertebratus, sulgpilved Ilm.ee kodulehel

Kategooria:Kiudpilved